SET ปิดเช้ารูดกว่า 9 จุด วิตก Fund Flow ยังไหลออก
SET ปิดเช้ารูดกว่า 9 จุด วิตก Fund Flow ยังไหลออก โดยดัชนีปิดเช้านี้ที่ระดับ 1,609.52 จุด ลดลง 9.14 จุด หรือ 0.56% มูลค่าการซื้อขาย 2.30 หมื่นลบ.
28 มิ.ย. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (28 มิ.ย.) ระดับ 1,609.52 จุด ลดลง 9.14 จุด หรือ 0.56% มูลค่าการซื้อขาย 2.30 หมื่นลบ.
ด้านนายวิจิตร อารยะพิศิษฐ ผู้อำนวยการฝ่ายวิจัย บล.เมย์แบงก์ กิมเอ็ง (ประเทศไทย) เปิดเผยว่า ตลาดหุ้นไทยเช้านี้คาดว่าจะย่อตัวลงในทิศทางเดียวกับตลาดหุ้นในภูมิภาคเอเชียที่ส่วนใหญ่ติดลบกัน เนื่องจาก Fund Flow ยังไหลออกอยู่ โดยมีปัจจัยหลักมาจากต่างประเทศที่ยังมีความเสี่ยงอยู่จากแรงกดดันสงครามการค้า ซึ่งต้องรอความชัดเจนไปถึงต้นเดือน ก.ค. ที่ทางจีน และสหรัฐฯจะเจรจากันได้ดีขึ้นหรือไม่
ทั้งนี้ จากปัจจัยดังกล่าวทำให้ค่าเงินดอลลาร์สหรัฐฯแข็งค่าขึ้น โดยเฉพาะเมื่อวานนี้ค่าเงินดอลลาร์สหรัฐฯแข็งค่าขึ้นอย่างมีนัยสำคัญ ส่งผลให้ค่าเงินในเอเชียวันนี้ต่างอ่อนค่ากันทั่วหน้า แม้แต่เงินบาทก็อ่อนค่าลงมาทะลุ 33 บาท/ดอลลาร์สหรัฐฯแล้ว ซึ่งเป็นการกระตุ้นให้ Fund Flow ยังคงไหลออกจากเอเชีย
อย่างไรก็ดี คาดหวังว่าการทำ Window Dressing ก่อนปิดงบฯ จะช่วยประคองตลาดฯได้บ้าง แม้ว่าอาจจะช่วยไม่ได้มากก็ตาม พร้อมให้แนวรับ 1,608 จุด ส่วนแนวต้าน 1,640 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SCB     มูลค่าการซื้อขาย 1,279.82 ล้านบาท ปิดที่ 119.50 บาท ลดลง  3.50 บาท
PTT     มูลค่าการซื้อขาย 1,265.02 ล้านบาท ปิดที่  48.00 บาท ราคาไม่เปลี่ยนแปลง
BEAUTY  มูลค่าการซื้อขาย 1,254.85 ล้านบาท ปิดที่  12.80 บาท ลดลง  1.00 บาท
PTTEP   มูลค่าการซื้อขาย   929.95 ล้านบาท ปิดที่ 137.50 บาท เพิ่มขึ้น 1.50 บาท
AOT     มูลค่าการซื้อขาย   837.17 ล้านบาท ปิดที่  62.75 บาท ลดลง  0.25 บาท